CELEX: 32017D0319
Language: lt
Date: 1487635200000
Title: 2017 m. vasario 21 d. Tarybos įgyvendinimo sprendimas (ES) 2017/319, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio

24.2.2017   
            
            
               LT
            
            
               Europos Sąjungos oficialusis leidinys
            
            
               L 47/7
            
         TARYBOS ĮGYVENDINIMO SPRENDIMAS (ES) 2017/319
   2017 m. vasario 21 d.
   kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Direktyvos 2006/112/EB 285 straipsnį valstybės narės, nepasinaudojusios Antrosios Tarybos direktyvos 67/228/EEB (2) 14 straipsniu suteikta galimybe, gali atleisti nuo pridėtinės vertės mokesčio (toliau – PVM) apmokestinamuosius asmenis, kurių metinė apyvarta neviršija 5 000 EUR arba lygiavertės sumos nacionaline valiuta. Jos taip pat gali suteikti laipsnišką mokesčio lengvatą apmokestinamiesiems asmenims, kurių metinė apyvarta viršija jų nustatytą viršutinę taikymo ribą;
            
         
               (2)
            
            
               Tarybos įgyvendinimo sprendimu 2013/677/ES (3) Liuksemburgui iki 2016 m. gruodžio 31 d. buvo leista taikyti priemonę, kuria nukrypstama nuo Direktyvos 2006/112/EB 285 straipsnio (toliau – nukrypti leidžianti priemonė), ir nuo PVM atleisti apmokestinamuosius asmenis, kurių metinė apyvarta neviršija 25 000 EUR;
            
         
               (3)
            
            
               2016 m. rugsėjo 26 d. Komisijoje užregistruotu raštu Liuksemburgas paprašė leidimo pratęsti nukrypti leidžiančios priemonės taikymą nuo 2017 m. sausio 1 d. ir kartu padidinti ribą nuo 25 000 iki 30 000 EUR;
            
         
               (4)
            
            
               apie Liuksemburgo prašymą kitoms valstybėms narėms Komisija pranešė 2016 m. spalio 4 d. raštais. 2016 m. spalio 5 d. raštu Komisija pranešė Liuksemburgui, kad turi visą prašymui įvertinti būtiną informaciją;
            
         
               (5)
            
            
               remiantis Liuksemburgo pateikta informacija, nukrypti leidžiančia priemone galėtų pasinaudoti dar 970 apmokestinamųjų asmenų PVM prievolėms, nurodytoms Direktyvos 2006/112/EB XI antraštinės dalies 2–6 skyriuose, sumažinti. Taigi kartu mokesčių administratoriui sumažėtų mokesčių rinkimo ir mažųjų įmonių tikrinimo našta;
            
         
               (6)
            
            
               atsižvelgiant į tai, kad dėl nukrypti leidžiančios priemonės sumažės mažųjų įmonių PVM prievolės, nors šios įmonės vis dar galės pasirinkti taikyti įprastines PVM procedūras pagal Direktyvos 2006/112/EB 290 straipsnį, reikėtų leisti Liuksemburgui taikyti padidintą ribą iki 2019 m. gruodžio 31 d.;
            
         
               (7)
            
            
               paprastai nukrypti leidžiančias nuostatas leidžiama taikyti ribotą laiką, kad būtų galima įvertinti, ar jos yra tinkamos ir veiksmingos. Be to, atsižvelgiant į tai, kad Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, gali būti taip, kad direktyva, kuria iš dalies keičiamos tos nuostatos, įsigalios iki 2019 m. gruodžio 31 d. Todėl nukrypti leidžiančios priemonės taikymo laikotarpis turėtų būti ribotas ir jai turėtų būti numatyta laikino galiojimo sąlyga;
            
         
               (8)
            
            
               siekiant užtikrinti, kad būtų pasiekti nukrypti leidžiančia priemone siekiami tikslai, visų pirma tie, kuriais siekiama išvengti trikdančio poveikio ir užtikrinti vienodas veiklos sąlygas, tikslinga, jog šis sprendimas būtų taikomas nuo 2017 m. sausio 1 d. Nustačius nukrypti leidžiančios priemonės taikymą atgaline data, būtų paisoma suinteresuotųjų asmenų teisėtų lūkesčių, kadangi nukrypti leidžiančia priemone nedaromas poveikis ekonominės veiklos vykdytojų ar asmenų teisėms ir prievolėms;
            
         
               (9)
            
            
               remiantis Liuksemburgo pateikta informacija, padidinta riba turės nežymų poveikį bendrai galutinio vartojimo etape surenkamų mokesčių pajamų sumai;
            
         
               (10)
            
            
               nukrypti leidžianti priemonė atitinka 2008 m. birželio 25 d. Komisijos komunikato „Visų pirma galvokime apie mažuosius“. Europos iniciatyva „Small Business Act“ tikslus;
            
         
               (11)
            
            
               nukrypti leidžianti priemonė nedaro poveikio Sąjungos nuosaviems ištekliams, gaunamiems iš PVM, nes Liuksemburgas apskaičiuos kompensaciją pagal Tarybos reglamento (EEB, Euratomas) Nr. 1553/89 (4) 6 straipsnį;
            
         
               (12)
            
            
               todėl Įgyvendinimo sprendimas 2013/677/ES turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2013/677/ES 1 ir 2 straipsniai pakeičiami taip:
   
      „1 straipsnis
      Nukrypstant nuo Direktyvos 2006/112/EB 285 straipsnio, Liuksemburgui leidžiama nuo PVM atleisti apmokestinamuosius asmenis, kurių metinė apyvarta neviršija 30 000 EUR.
      2 straipsnis
      Šis sprendimas įsigalioja pranešimo apie jį dieną.
      Šis sprendimas taikomas nuo 2017 m. sausio 1 d. iki ankstesnės iš šių datų: 2019 m. gruodžio 31 d. arba direktyvos, kuria iš dalies keičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos, įsigaliojimo dienos.“
   
   2 straipsnis
   Šis sprendimas skirtas Liuksemburgo Didžiajai Hercogystei.
   
      Priimta Briuselyje 2017 m. vasario 21 d.
      
         
            Tarybos vardu
         
         
            Pirmininkas
         
         E. SCICLUNA
      
   
   
      (1)  OL L 347, 2006 12 11, p. 1.
   
      (2)  1967 m. balandžio 11 d. Antroji Tarybos direktyva 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo (OL 71, 1967 4 14, p. 1303/67).
   
      (3)  2013 m. lapkričio 15 d. Tarybos įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 33).
   
      (4)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).